Diari Oficial de la Generalitat Valenciana


Sumari del DOGV 3951, del 02-03-2001 (2001/1921)

ORDRE de 21 de febrer de 2001, de la Conselleria de Justícia i Administracions Públiques, per la qual es convoca concurs públic per a la concessió de subvencions als ajuntaments de la Comunitat Valenciana per a condicionament de jutjats de pau.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3951

Data del DOGV
:   02-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1921


Data del document
:   21-02-2001

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * ajuda pública
    * jurisdicció judicial
    * suport econòmic
    * administració local

ORDRE de 21 de febrer de 2001, de la Conselleria de Justícia i Administracions Públiques, per la qual es convoca concurs públic per a la concessió de subvencions als ajuntaments de la Comunitat Valenciana per a condicionament de jutjats de pau. [2001/1921]
  
Pel Reial Decret 293/1995, de 24 de febrer, van ser transferides a la Generalitat Valenciana les competències en matèria de provisió de mitjans materials i econòmics per al funcionament de l'Administració de Justícia a la Comunitat Valenciana.
  
Aquest traspàs de competències va suposar l'assumpció per part d'aquesta administració autonòmica, de determinades funcions que la normativa atribueix amb caràcter general al Govern de l'Estat, i que, de conformitat amb el que estableix l'article 39 del nostre Estatut d'Autonomia i l'article 37.3 de la Llei Orgànica 6/1985, d'1 de juliol, del Poder Judicial, corresponen a les comunitats autònomes a les quals s'haja transferit la gestió en matèria de recursos materials i econòmics per al funcionament de l'Administració de Justícia.
  
Per això, la Generalitat Valenciana, a través dels seus pressupostos, fa efectiva anualment la previsió continguda en l'article 52 de la Llei 38/1988, de 28 de desembre, de Demarcació i Planta Judicial, i estableix un crèdit per a subvencionar els ajuntaments, per les despeses que suporten derivades del funcionament dels jutjats de pau, subvenció que es modula en funció del nombre d'habitants de dret del municipi.
  
A més d'aquest mandat legal, la Generalitat Valenciana, conscient de la problemàtica que plantegen els jutjats de Pau, ha aprovat un Pla d'Actuació en la Justícia de Pau, una de les mesures de la qual és ajudar a l'adequació de la infraestructura dels jutjats de Pau, en proporció a la seua població i a l'import de la inversió que el respectiu Ajuntament realitze en el seu pressupost.
  
A l'efecte, s'ha consignat un crèdit de 50.626.779 de pessetes en la Llei 12/2000, de 28 de desembre de Pressupostos de la Generalitat Valenciana per a l'exercici 2001.
  
Per tot el susdit, fent ús de les facultats conferides per l'article 35.ll) de la Llei 5/1983, de 30 de desembre, de Govern Valencià, i per l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió de subvencions als ajuntaments de la Comunitat Valenciana per a la millora i condicionament d'edificis seu de jutjats de Pau.
  
Segon
  
L'import total de les referides ajudes és de 53.056.743 de pessetes, equivalents a 300.506,05 euros, el qual serà satisfet a càrrec de l'aplicació pressupostària 14.20.347.85.6 línia de subvenció 701, dels Pressupostos de la Generalitat Valenciana per al 2001.
  
Tercer
  
S'aproven les bases de la convocatòria i el model de sol·licitud que s'incorporen com annexos I i II a la present Ordre.
  
DISPOSICIONS FINALS
  
Primera
  
El director general de Justícia queda autoritzat per a dictar les resolucions oportunes per al desenvolupament i l'execució d'aquesta ordre.
  
Segona
  
La present Ordre vigirà el mateix dia de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana. Tot això de conformitat amb el que estableix l'article 109.d) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, i en els articles 44, 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 21 de febrer de 2001
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX I
  
Bases de la convocatòria pública per a la concessió de subvencions a ajuntaments per al condicionament de jutjats de pau
  
1. Objecte
  
L'objecte d'aquesta convocatòria és col·laborar amb els ajuntaments de la Comunitat Valenciana per al condicionament dels edificis seu dels jutjats de Pau.
  
2. Beneficiaris
  
Podran ser beneficiaris d'aquestes ajudes tots els ajuntaments de la Comunitat Valenciana, en el municipi dels quals radique un Jutjat de Pau.
  
3. Dotació d'aquestes ajudes
  
1. Dins dels límits pressupostaris es concediran subvencions, la quantia de les quals serà determinada, en tot cas, segons el parer de la comissió avaluadora que s'especifica en la base 5 d'aquest annex, per tal de finançar en tot o en part el pressupost de l'actuació a mamprendre.
  
2. L'import total de les referides ajudes és de 04.983.257 de pessetes, equivalents a 300.506,05 euros, el qual serà satisfet a càrrec de l'aplicació pressupostària 09.63.052.57.9 línia de subvenció 701, dels Pressupostos de la Generalitat Valenciana per al 2001.
  
3. La quantia màxima de la subvenció a concedir per a cada Ajuntament no podrà excedir d'1.000.000 de pessetes.
  
4. Les actuacions seran supervisades pel Servei d'Infraestructures Judicials de la Direcció General de Justícia de la Conselleria de Justícia i Administracions Públiques.
  
4. Sol·licituds
  
1. Les sol·licituds podran presentar-se en el termini de 15 dies hàbils, a partir del dia següent al de la publicació d'aquesta convocatòria en el Diari Oficial de la Generalitat Valenciana. Si el termini acabara en dissabte, s'entendrà prorrogat fins al primer dia hàbil següent.
  
2. Les sol·licituds, dirigides a la Conselleria de Justícia i Administracions Públiques, Direcció General de Justícia, segons la instància que s'inclou com annex II a aquesta ordre, podran presentar-se en el Registre General d'aquesta Conselleria, o en les direccions territorials de Castelló i Alacant, o a través de qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú; i hauran d'incloure el següent:
  
?Instància, presentada per l'alcalde de l'Ajuntament, facultat per a aquest acte per acord de l'òrgan competent, en la qual figuraran la denominació de l'Ajuntament i lel seu CIF.
  
- Identificació documental del local per al qual se sol·liciten les ajudes. Característiques tècniques d'aquest.
  
- Pressupost estimat de l'actuació necessària per a la seua adequació.
  
5. Resolució de la convocatòria.
  
1. Per a la valoració i selecció de les sol·licituds presentades es constituirà una comissió avaluadora integrada per:
  
- El director general de Justícia, qui actuarà de president.
  
- El cap d'Àrea de Justícia.
  
- La cap de Servei d'Infraestructures Judicials de la Direcció General de Justícia.
  
- Un tècnic, qui actuarà com a secretari.
  
Aquesta comissió elevarà proposta al conseller de Justícia i Administracions Públiques, el qual resoldrà.
  
La resolució estimatòria especificarà l'obra concreta a subvencionar i l'import de la subvenció que es concediex, que mai no podrà ser d'una quantitat que, aïlladament o en concurrència, supere el cost de l'activitat a desenvolupar pel beneficiari.
  
2. La no resolució en el termini previst per a resoldre, la qual serà de tres mesos, produirà efectes jurídics desestimatoris.
  
6. Obligacions dels beneficiaris
  
Tots els beneficiaris d'aquestes ajudes estan obligats a complir les normes especificades en aquesta convocatòria i també:
  
- Acreditar documentalment la realització de l'activitat i el compliment dels requisits que determinen la concessió o l'ús de l'ajuda.
  
- Sotmetre's a les actuacions de control financer que corresponen a la Intervenció General.
  
7. Modificació de la resolució
  
Tota alteració de les condicions hagudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres Administracions o ens públics o privats, podrà produir la modificació de la resolució de concessió.
  
8. Pagament de les ajudes
  
El pagament de les ajudes previstes en aquesta ordre es farà d'acord amb el que estableix el Text Refós de la Llei d'Hisenda Pública de la Generalitat Valenciana i en la Llei de Pressupostos de la Generalitat Valenciana per al 2001. La subvenció només es farà efectiva si es justifica l'execució prèvia de l'activitat així com de la despesa per part del beneficiari.
  
Per a efectuar el pagament, els beneficiaris hauran de presentar la documentació següent:
  
- Fotocòpia compulsada i conformada de factures de les despeses efectuades o certificats d'obra que justifiquen l'import que finança la present convocatòria i la documentació comptable dels pagaments realitzats.
  
- Memòria explicativa de les activitats realitzades segons que especifica la Resolució de concessió de la subvenció.
  
- Certificat de l'Ajuntament de les despeses realitzades.
  
El termini per a presentar aquesta documentació justificativa acabarà el 31 d'octubre del 2001.
  
9. Reintegrament de les quantitats percebudes
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
- Incompliment de l'obligació de justificació.
  
- Obtindre la subvenció sense reunir les condicions requerides.
  
- Incompliment de la finalitat per a la qual va ser concedida la subvenció.